# Rehák Aranka: A pataki örökség

 Azt mondják, ha Cegléden fölszáll egy repülőgép, a pilóta tiszta időben ellát a Tátrától az Adriáig - így kezdi a beszélgetést Palumby Gyula nyugdíjas pedagógus, aki fél évszázados iskolaügyi tapasztalatainak magasából ellát a húszas évek piarista gimnáziumától a jövőig, az egyháznak visszaadott sárospataki kollégium jövőjéig. Életének nagy részét- Sárospatakon töltötte, ott tanult és tanított, majd 1952-től a miskolci Kilián György Gimnázium igazgatóhelyettese, majd igazgatója lett. Tizenöt éve nyugdíjas. A sárospataki gimnázium igazgatótanácsi tagjává választották.

***Melegséget sugárzó légkör***

― 1924-ben lettem sárospataki diák. Az ükapám, a dédapám, minden ősöm szőlőmunkás volt Mádon, az apám már két évet járt Patakon, s ezzel ki tudott emelkedni, ki tudott törni a falujából. Előbb krampácsoló lett, később a mádi állomás elöljárója, vasúti segédtiszt. Nagy dolog volt. Heten voltunk testvérek, hatan tanítók lettek, engem, a legkisebbet, anyám papnak szánt. Beírattak – református létemre ― a szegedi vasúti internátusba. ahonnan a piarista gimnáziumba jártunk. Ott tanultam meg egy életre, mi az, hogy paptanár: nekünk szentelték az életüket. Két évig voltam ott, úgy megtanították a latint, hogy még Patakon is abból éltem egy darabig. Rendszeresen vittek minket színházba, zenét hallgattunk, sokat olvastunk, ápolták bennünk a nemzeti érzést, szóval mindent megtettek, hogy a gyerekekben a magasabb igényeket kifejlesszék. Aztán kerültem a református Patakra.

- *A pataki gimnázium más szellemű iskola volt, mint a piaristáké?*

― Igényességben nem, de Patakon minden sokkal közvetlenebb, természetesebb, családiasabb volt A szegedi pátereken érződött, hogy nem volt feleségük, gyerekük, ridegebbek voltak. Patakon a tanárcsaládok légköre melegséget sugárzott. Felszabadult lettem, hogy idekerültem, mert Szegeden sokszor elvertek a nagyobbak, és a nevelők is. Patakon nem volt ilyen büntetés. 1930-ban érettségiztem, jött a négy év teológia, aztán egy esztendőre ott maradtam seniornak, diákvezernék. A végzett teológusok közül választottak egy segédlelkészt, ő segítette nevelni az ifjúságot, szerkesztette a fiatalok lapját, képviselte a diákokat a tanárokkal szemben, egyben könyvtáros volt, és ha vendégek jöttek, őket kalauzolta. Majd elküldtek tanulni Halléba és Debrecenbe. Azzal engedtek el, hogy „jól tanuld meg a latint és a történelrnet, hogy taníthasd nálunk, ha visszajöttél”.

― *Milyen emlékei vannak Halléről és Debrecenről? *

― Halléban minden német volt, Magyarországról jóformán nem tudtak semmit. Nagyon elszigetelten éltünk, nem is a németekkel, hanem inkább a kínaiakkal meg a japánokkal barátkoztunk, mert azok is tanultak ott. Egyébként az én német kollégista társaim közül egy se szimpatizált a fasisztákkal, az egyetemi előadások is szigorúan tudományos szinten folytak. Debrecenben a Tisza István Tudományegyetemen ― mert akkor így hívták ― a bölcsészetet két esztendő alatt végeztem el, mert beszámították a teológiát. Olyan professzoraim voltak, mint Makkai Sándor erdélyi püspök, aki átjött egyetemi tanárnak. Egyébként a „kálvinista Róma” a református egyház szellemét tükrözte, ugyanazt képviselte Debrecen, mint Patak.

*― 1938-bam kezdett tanítani Sárospatakon. Milyen élet volt ott az idő tájt?*

― Az nagyon színes, mozgalmas időszaka volt Pataknak. A '30-as évek elején kezdődött a faluszeminárium. Kiküldték a teológusokat a falvakba, gyűjtötték a meséket, mondákat, dalokat, a falu történetét. A Tiszáninneni egyházkerület valamennyi falujának ma is ott van dossziékban az anyaga. Ebből a munkából nőtt ki a népfőiskola, Patakon volt az első. Erre az időre esett a tehetségmentés tervszerű kidolgozása. A falukutatáshoz kapcsolódtak a néphangversenyek, a regös mozgalom. Eleven életet élt a cserkészmozgalom, amivel én is bejártam az országot gyerekkoromban, és a rendkívül színvonalas önképzőköri mozgalom, ahonnan sok művész, tudós, politikus került ki. Ebbe a légkörbe mentem vissza.

*― Nem sokkol később kitört a háború.*

― Korán megéreztük a háború szelét. Mikor Lengyelországot lerohanták a németek, a Kárpátokon keresztül hatalmas lengyel invázió jött, ott vonultak Sárospatakon keresztül. Úgy fogadtuk őket, mint barátokat, azért is, mert Hegyaljával már régóta kereskedelmi és kulturális kapcsolatban álltak. A háborúhoz tartozik az is, hogy a második bécsi döntés után, mikor az egész Kárpátalja visszatért, akkor Patakról egy pünkösdi vakációban felmentünk Vereckére, onnan gyalog le a Szolyváig, ahol csónakokba ültünk, és körülhajózván a munkácsi várat, ereszkedtünk le Patakig. Ki-kiszálltunk a Felvidéken, az éjszakát pásztorokkal töltöttük, együtt énekeltünk, nagyon szép volt. Aztán egyre szorult a hurok Magyarország körül. A Horthy-féle ’44-es októberi proklamáció után előbb a németek szállásolták be magukat az iskolába, aztán mikor kiszorították őket, jöttek az oroszok. A tanítás persze megszűnt, illetve távtanítást csináltunk, levelező oktatást. Minden szaktanár a saját tárgyából osztályra szólóan megírta a tananyagot, elküldtük a gyerekeknek, tanmenetet is küldtünk nekik. Mikor márciusban visszatértek, beszámolókat tartottunk, és a diákok nem veszítették el az évet.

***Kacsintott o diákoknak***

― *Változott-e valami a háború után Patakon?*

― Az első idők a magunkhoz téréssel teltek el. Én akkor a humán kollégiumnak voltam az igazgatója. Úgy nézett ki a kollégium, mint egy elhagyatott kaszámya, kölcsönkért bútorokkal berendeztük, nyáron penziót nyitottunk, és ennek a bevételéből tudtuk újból bebútorozni a szobákat. Az is '45 után volt, hogy lejött Illyés Gyula és Németh László, összehívták a tanárokat. Nagyon szorgalmazták, hogy legyen úgynevezett partikulánk, ez olyan falusi gimnázium-féle, ahol az elemi után tanulhattak a gyerekek. A jegyző, a pap, a gyógyszerész tanítottak, vizsgázni meg bejöttek Patakra a tanulók. Tokajban, Cigándon és Tiszakarádon volt ilyen iskolánk. A latinkönyveket például mi írtuk nekik, úgy állítottuk össze, hogy a magyarban is használatos latin szavakon tanulhassák a nyelvtant. Ez működött is '48-ig.

*― 1948-ban az egyházi iskolák államosításának első hullámából kimaradt Patak. De milyen volt utána a hangulat? Lehetett érezni, hogy ez csak átmeneti állapot?*

― Annyira lehetett érezni, hogy ha állami szakfelügyelő jött, akkor a bal szememmel kacsintottam a diákoknak. Ha egyházi látogató jött, akkor a jobb szememmel kacsintottam. És a gyerekek pontosan tudták, hogy például a világi felügyelők előtt nem szabad olyat mondani, hogy „ne bántsd a magyart”, vagy hogy „egy nemzetnél sem vagyunk alábbvalóak”. Egy másik példa: a gimnázium folyosóján egymással szemben egyik oldalon ott voltak a bibliai idézetek, egyházi képek, a másik oldalon pedig Marx és a világiak. Egy reggel megyek föl, látom, nagy a röhögés az egyik kép előtt. Hát valaki a Rákosi-kép alá áttette a szemben lévő bibliai feliratot, „hogy nálam nélkül pedig semmit nem cselekedhettek”. '52-ben aztán lejött a bizottság július 31-én, és azt mondták, augusztus 1-jétől államosítva van az iskola, és vele minden, amiből fönn lehetett tartani. Szőlők, földek, házak. A homlokzatról levették a harsonás angyalt és föltették a vörös csillagot.

*― A tanárokat elbocsátották?*

― Senkit. Sőt azt mondták, mindenki maradjon a helyén. De én bejelentettem, hogy elmegyek: ez olyan hirtelen váltás, hogy az én felfogásommal, életvitelemmel nem egyeztethető össze. Patak kisváros, 15 ezer lakóval. Ott a tanár az egész város szeme előtt él. Rólam is mindenki tudta, hogy Patakon meg a környékbeli falvak templomaiban prédikálok. Hogy nézzek az emberek szemébe? És a gyerekeknek, akiknek áhítatórát tartottam a kollégiumban, azoknak szeptemberben mondjam azt, hogy ez tévedés volt? És olvassunk inkább Marxot, énekeljünk indulókat? Tulajdonképpen Egerbe akartam volna menni, de azt mondták, a fenét mész Egerbe, a Kiliánba mész. Hogy ezt próbatételnek szánták vagy átnevelésnek, ezt ma sem tudom. Ketten jöttünk el Patakról, mind a ketten a Kiliánba kerültünk.

***Munkás nagykalapáccsal***

― *Hogyan fogadták?*

― Nagyon jól. Bementem az igazgatóhoz, bemutatkoztam, és mondtam neki, hogy párttag nem vagyok, teológiát végeztem. Azt mondta, itt az irodád, ülj le és dolgozz. Ha jól dolgozol, neked itt bántódásod nem lesz. Ettől megkönnyebbültem. Őszintén szólva, hallatlan félelemmel mentem oda. A folyosón régi tablók voltak kinn, azokon a hitoktatók képei fekete gyászszalaggal leragasztva, és valami olyasmi volt aláírva, hogy a a Szovjetunió ellensége, a magyar nép sírásója. Na, mondom magamban, Gyula, hova kerültél. Bennem úgy élt a szocializmus, hogy a munkás nagykalapáccsal üti az ellenségét. Nagyon jótékonyan hatott rám., hogy itt engem nem ütnek. Hála a gondviselésnek, nem kellett belépnem a pártba.

― *Milyen különbség tűntí fel legelőbb a pataki és a miskolci gimnázium között?*

― Sárospataki diákjaink zöme falusi, paraszti, konzervatívabb körülmények közül került ki. Diósgyőrben a nehézipari háttér haladóbb szellemű volt. A Lenin Kohászati Művek és a Diósgyőri Gépgyár nagyon támogatta az iskolát, minden egyes szülő a magáénak érezte. A gyáriakat befogva a Kiliánt szinte újjáépítettük. Fizikai, kémiai labort csináltunk, botanikus kertet, százszemélyes üdülőt Balatonfenyvesen, olyan klubot építettünk, ami színházteremnek is beillik. A pataki szellemből átmentettük, amit lehetett, és ezt a munkásság nagyban méltányolta. Amikor még a nyugati nyelvek gyanúsak voltak, mi angolt, németet, franciát, olaszt és persze latint tanítottunk. A gyáriakkal azért is szoros kapcsolatba kerültem, mert ahogy odamentem, megszerveztem a dolgozók iskoláit. Technikumokat, esti, illetve levelező tagozaton. Olyan nagy keletje volt, hogy 1200 ember járt oda, akik közül később többen városi vezetők lettek.

*― Vallásos volt-e a diósgyőri munkásság?*

― Úgy láttam, hogy akik tehették ― mert nem voltak párttagok ―, azok látogatták a templomokat. De a párttagok között sem volt ritka, hogy egy gyereket titokban háromszor is megkereszteltek. Az apja is, az anyja is, a nagyszülei is ― és még egymásnak sem merték megmondani. De ez természetesen nemcsak Diósgyőrben volt így.

*―- Lehet, hogy önben éppen azért bíztak, mert egyházi iskolából jött?*

― Lehet, Sokan, amikor megtudták, hogy lelki ember is vagyok, teológiát is végeztem, nem nézték bennem, hogy református vagyok vagy katolikus, bizalommal fordultak hozzám. Korán bejártam az iskolába, hatkor már ott ültem, és be-betértek hozzám a munkások, még az otthoni dolgokat is megbeszélték velem. Ez valóban belső, családias kapcsolat volt.

*―- A hite miatt sohasem került nehéz helyzetbe? Járt-e templomba?*

― Ugy hívják ezt egyházi nyelven, hogy „kryptokálvinisták" voltunk a szintén Sárospatakról jött kollégámmal. Egyébként a tantestületben nem tudtam a kartársaim közül, ki milyen vallású, kivéve a volt apácát és a volt katolikus papot. Ahogy a Biblia mondja, „titkon, ajtónkat behajtva”, mindenki úgy gyakorolta a hitét, a vallását, ahogy akarta. Miskolcon is el-elmentünk templomba, de hét évig Patakról jártam be, hétvégeken hazamentem, ott is el tudtunk menni a templomba. Nem kérték rajtunk számon. Az órákon persze csak az állami tantervet lehetett tanítani. A szakfelügyelők úgy elszaporodtak, hogy egy embert két ember ellenőrzött, figyelték a magatartását, a kijelentéseit. Volt egy megszállott párttag kolléganő, aki elkezdett följelentgetni bennünket, egyházi iskolából jötteket. Hitelt is adtak neki, kiküldtek egy bizottságot. És akkor éreztem én a diósgyőri munkásság védőszárnyait. Mikor megérkezett a bizottság, jöttek a munkások is, nem nagykalapáccsal, hanem kemény szóval azt mondták, megnézhetik magukat, ha ezeknek az embereknek baja esik. És akkor jött '56.

*― Hogyan zajlott le?*

― Mindenki hőzöngött. A Kiliánból senki nem vett részt benne. Egyik kollégám sorba állította a gyerekeket az udvaron, és azt mondta nekik: én a menet élére állok. Háromszor körbegyalogolták az udvart, aztán oszolj, menjetek haza, haza is mentek. Mindig figyeltem a diákjaim pályafutását később sem igen volt közöttük olyan, aki szélsőségekre ragadtatta volna magát.

***Újra régi fényében***

―- *Csak pár évvel korábban került oda, még eleven lehetett a seb, hogy el kellett hagynia Patakot, miért viselkedett mégis olyan mérsékelten?*

― Mert mikor láttam, hogy megbecsülnek, hogy támogatják, amit akarok, akkor én átálltam a szocializmus ― nem a sztálinizmus, hanem a diósgyőri munkásság ― oldalára. Nagy vergődés volt az a négy év, de így döntöttem.

*― Most igazgatósági tag Patakon. Milyen tervei vannak?*

― Az életemnek egy célja van még, hogy újra régi fényében lássam ragyogni Patakot, fölélesszük a hagyományokat, a diákgazdálkodást, a kutatásokat, a pedagógusok tudományos munkáját. Az a tervem, hogy itt Miskolcon eladok mindent, visszaköltözünk Sárospatakra. A régi házunk ott van a skanzen temetővel szemben, ahol pihenni szeretnék, mert én anyám után Pataknak köszönhetek mindent.

Rehák Aranka: „A pataki örökség. »Titkon, ajtónkat behajtva…«”, in: *Népszabadság* 1990. április 26. p. 7.